Úradný vestník L 106 , 26/04/1991 S. 0002 - 0003

Fínske špeciálne vydanie: Kapitola 3 Zväzok 37 S. 0098

Švédske špeciálne vydanie: Kapitola 3 Zväzok 37 S. 0098



Nariadenie Rady (EHS) č. 1026/91 z 22. apríla 1991, ktorým sa mení a dopĺňa nariadenie (EHS) č. 1208/81 určujúce stupnicu spoločenstva pre klasifikáciu jatočne opracovaných trupov dospelého hovädzieho dobytka RADA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na nariadenie Rady (EHS) č. 1358/80 z 5. júna 1980, ktorým sa určuje smerná a intervenčná cena dospelého hovädzieho dobytka pre hospodársky rok 1980/81 a zavádza stupnica spoločenstva pre klasifikáciu jatočne opracovaných trupov dospelého hovädzieho dobytka [1], a najmä na jeho článok 4 (1), so zreteľom na návrh Komisie, keďže nariadenie (EHS) č. 1208/81 [2] ustanovilo stupnicu spoločenstva pre klasifikáciu jatočne opracovaných trupov dospelého hovädzieho dobytka; keďže v dôsledku genetického zlepšenia dosiahnutého plemenitbou hovädzieho dobytka by sa stupnica spoločenstva pre klasifikáciu jatočne opracovaných trupov dospelého hovädzieho dobytka mala upraviť tak, aby zohľadňovala existenciu zvierat s dvojitým osvalením; keďže v dôsledku toho by sa malo prijať opatrenie umožňujúce okrem existujúcich tried dobrovoľné zavedenie ďalšej triedy mäsitosti, PRIJALA TOTO NARIADENIE: Článok 1 Týmto sa nariadenie (EHS) č. 1208/81 mení a dopĺňa takto: 1. Článok 3 sa nahrádza takto: "Článok 3 1. Jatočne opracované trupy dospelého hovädzieho dobytka sa rozdeľujú do nasledujúcich kategórií: A. jatočné trupy mladých nekastrovaných zvierat samčieho pohlavia mladších ako dva roky, B. jatočné trupy ostatných nekastrovaných zvierat samčieho pohlavia, C. jatočné trupy kastrovaných zvierat samčieho pohlavia, D. jatočné trupy zvierat samičieho pohlavia, ktoré sa otelili, E. jatočné trupy ostatných zvierat samičieho pohlavia. Bez toho, aby bolo dotknuté uplatnenie intervenčných pravidiel, budú sa písmená A, B, C, D a E používať na identifikáciu jatočne opracovaných trupov počnúc 1. januárom 1992. V súlade s postupom uvedeným v článku 27 nariadenia (EHS) č. 805/68 sa ustanovia kritériá na rozlíšenie jednotlivých kategórií jatočne opracovaných trupov. 2. Jatočne opracované trupy dospelého hovädzieho dobytka sa budú klasifikovať na základe postupného hodnotenia: a) mäsitosti, b) pretučnenosti, podľa definícií uvedených v prílohe I a v prílohe II. Triedu mäsitosti S uvedenú v prílohe I môžu členské štáty použiť na zohľadnenie charakteristických znakov alebo predpokladaného vývoja určitej formy produkcie, a to prostredníctvom dobrovoľného zavedenia triedy mäsitosti, ktorá je lepšia ako existujúce triedy (jatočne opracované trupy s dvojitým osvalením). Členské štáty, ktoré majú v úmysle využiť túto možnosť, informujú o tom Komisiu a následne aj ostatné členské štáty. 3. Členské štáty môžu ďalej rozdeliť každú z tried uvedených v prílohe I a v prílohe II najviac na tri podtriedy."; 2. Príloha I sa nahrádza prílohou uvedenou v prílohe k tomuto nariadeniu. Článok 2 Toto nariadenie nadobúda účinnosť tretí deň od jeho uverejnenia v Úradnom vestníku Európskych spoločenstiev. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Luxemburgu 22. apríla 1991 Za Radu predseda R. Steichen [1] Ú. v. ES L 140, 5.6.1980, s. 4. [2] Ú. v. ES L 123, 7.5.1981, s. 3. -------------------------------------------------- PRÍLOHA " PRÍLOHA I MÄSITOSŤ Vývoj profilov jatočných trupov, predovšetkým hlavných mäsitých častí (stehno, chrbát, plece) Trieda mäsitosti | Opis | S Vynikajúca | Všetky profily sú extrémne konvexné (vyklenuté); výnimočne vyvinutá svalovina (dvojité osvalenie) | E Výborná | Všetky profily konvexné až silne konvexné; výborne vyvinutá svalovina | U Veľmi dobrá | Profily takmer konvexné; veľmi dobre vyvinutá svalovina | R Dobrá | Profily takmer zarovnané; dobre vyvinutá svalovina | O Priemerná | Profily zarovnané až konkávne (prehĺbené); priemerne vyvinutá svalovina | P Slabá | Všetky profily konkávne až silne konkávne; slabo vyvinutá svalovina | " --------------------------------------------------